### NN 34/2023 (27.3.2023.), Presuda Visokog upravnog suda Republike Hrvatske poslovni broj: Usoz-127/22-10 od 27. veljače 2023.

VISOKI UPRAVNI SUD REPUBLIKE HRVATSKE

602

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, Ljiljane Karlovčan-Đurović, Blanše Turić i mr. sc. Inge Vezmar Barlek, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog povodom prijedloga L. U. S. d. L., F. koju zastupa opunomoćenica dr. sc. S. M., odvjetnica iz Zajedničkog odvjetničkog ureda dr. sc. M., G. i G., Z., na sjednici održanoj 27. veljače 2023.

presudio je

I. Ukida se odredba članka 3. Odluke o izmjenama i dopunama Odluke o ustrojstvu i djelokrugu Jedinstvenog upravnog odjela Općine Fažana (»Službene novine Istarske županije, broj 20/2022).

II. Prijedlog se odbija u preostalom dijelu.

Obrazloženje

1. Podnositeljica prijedloga osporava zakonitost odredbe članka 8. stavka 3. i članka 16. Odluke o ustrojstvu i djelokrugu Jedinstvenog upravnog odjela Općine Fažana (»Službene novine Istarske županije, broj 12/2022) i odredbe članka 1. i 3. Odluke o izmjenama i dopunama Odluke o ustrojstvu i djelokrugu Jedinstvenog upravnog odjela Općine Fažana (»Službene novine Istarske županije, broj 20/2022, dalje: Odluka o izmjenama), kojom izmjenom je promijenjena odredba članka 8. stavka 3. izvorne Odluke. Prema tome osporene su odredbe članka 8. stavka 3. i članka 16. Odluke o ustrojstvu i djelokrugu Jedinstvenog upravnog odjela Općine Fažana (»Službene novine Istarske županije, broj 12/2022 i 20/2022, dalje: Odluka).

2. U prijedlogu navodi da se odredbom članka 8. stavka 3. Odluke omogućava imenovanje zamjenika pročelnika neograničeno dugo vremena, čime se izigrava odredba članka 53.a Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20, dalje: ZoLPS), koja obvezuje zapošljavanje putem javnog natječaja.

3. Odredbu članka 3. Odluke o izmjenama osporava zbog nezakonitog mijenjanja određenja o stupanju na snagu Odluke.

4. Pozivajući se na stanovišta Ustavnog suda Republike Hrvatske o dostupnosti javne službe svima (U-III-4016/2015) i o tome da se kasnijim propisom ne može mijenjati stupanje na snagu ranijeg propisa (U-II-4094/2005) predlaže ukinuti osporene odredbe.

5. Povodom prijedloga Sud je predmetne Odluke ocjenjivao sukladno članku 83. stavku 2. Zakona o upravnim sporovima (»Narodne novine«, broj 20/10, 143/12, 152/14, 94/16, 29/17, 110/21, dalje: ZUS).

6. U očitovanju na prijedlog podnositeljice, Općina F. navodi da svrha osporene odredbe članka 8. stavka 3. nipošto nije u zaobilaženju zakona, već u potrebi za efikasnim funkcioniranjem jedinstvenog upravnog odjela, zbog toga što je iznimno teško pronaći kvalificirane i zainteresirane stručnjake za obavljanje poslova pročelnika.

7. Prijedlog je djelomično osnovan.

8. Osporena odredba članka 8. stavka 3. Odluke glasi:

»U razdoblju duže odsutnosti Pročelnika, a najduže do njegova povratka na posao ili u slučaju od upražnjenja radnog mjesta Pročelnika do imenovanja pročelnika na način propisan zakonom, općinski načelnik može, radi osiguranja uvjeta za nesmetan rad Jedinstvenog upravnog odjela, ovlastiti službenika za privremeno obavljanje poslova pročelnika i to iz redova službenika Jedinstvenog upravnog odjela koji ispunjavaju uvjete za pročelnika, sukladno odredbi članka 11. 24. Uredbe o klasifikaciji radnih mjesta u lokalnoj i područnoj (regionalnoj) samoupravi (»Narodne novine« br. 74/10, 125/14 – dalje u tekstu: Uredba o klasifikaciji radnih mjesta u lokalnoj i područnoj (regionalnoj) samoupravi.«.

9. Odredba članka 3. Odluke o izmjenama glasi:

»Članak 16. mijenja se i glasi:

»Ova Odluka stupa na snagu osmog dana od dana objave u Službenim novinama Istarske županije.«.

10. Predmetne Odluke donijelo je Općinsko vijeće Općine F., na temelju članka 35. točka 4. u svezi s člankom 53. ZLPS-a i članka 39. Statuta Općine Fažana (»Službene novine Istarske županije« broj 13/10) pa je predmetne opće akte donijelo ovlašteno tijelo na temelju valjane zakonske osnove.

11. Nadalje, nije sporna ovlast, ali i dužnost općinskog načelnika da osigura efikasno funkcioniranje općinskih službi te je ova ovlast u skladu s odredbom članka 53a ZLPS-a, zbog čega Sud nalazi da osporena odredba članka 8. stavka 3. Odluke nije nesuglasna s zakonom.

12. Međutim, valja napomenuti da propisivanje mogućnosti imenovanja pročelnika ustrojbene jedinice, bez provođenja javnog natječaja i iz redova već zaposlenih, u vremenu koje nije vremenski limitirano već je određeno događajima (do povratka na posao, do imenovanja novog pročelnika), što pak implicira moguće duže vremensko razdoblje u kojem će već zaposleni službenik obnašati dužnost pročelnika iako na tu dužnost nije izabran, predstavlja odredbu koja daje osnovu za nadzor ovlasti općinskog načelnika od strane nadzornog tijela odnosno za nadzor primjene navedene odredbe u svakom pojedinom slučaju.

13. U odnosu na odredbu članka 3. Odluke o izmjenama, Sud nalazi da je podnositeljica prijedloga u pravu, kada upire na nezakonito mijenjanje vremena stupanja na snagu izvorne Odluke, jer se radi o nedopuštenom normativnom rješenju, obzirom da se zbog stroge zabrane retroaktivnosti općih akata, odredbama kasnijeg općeg akta ne može mijenjati vrijeme stupanja na snagu prethodnog akta. Stoga, iako odredba članka 16. Odluke, kojom je bilo propisano stupanje na snagu Odluke danom objave u službenom glasilu Istarske županije, nije suglasna odredbi članka 73. stavak 4. ZLPS-a, Odluka je protekom propisanog vremena od dana objave u službenom glasilu Istarske županije postala punovažna pa nezakonitost odredbe članka 16. Odluke ne utječe na važenje Odluke, o čemu je ovaj Sud već izrazio stav u dosadašnjoj praksi.

14. Iz navedenog slijedi da je odredba članka 3. Odluke o izmjenama nezakonita, dok je odredba članka 8. stavka 3. Odluke zakonita pa je pozivom na odredbu članka 86. stavak 3. ZUS-a, sporna odredba članka 3. Odluke o izmjenama ukinuta, a prijedlog za ocjenu zakonitosti odredbe članka 8. stavka 3. Odluke odbijen pozivom na odgovarajuću primjenu članka 57. stavak 1. ZUS-a, slijedom čega je odlučeno kao u izreci.

Poslovni broj: Usoz-127/22-10
 Zagreb, 27. veljače 2023.

Predsjednica vijeća
 Senka Orlić-Zaninović, v. r.